Končno poročilo pooblaščenca za zaslišanje v zadevi št. 71480 – Telenor

(2020/C 292/05)

To končno poročilo pooblaščenca za zaslišanje v zadevi št. 71480 – Telenor – je predloženo v skladu s členom 16 Odločbe Nadzornega organa Efte št. 442/12/COL z dne 29. novembra 2012 o funkciji in mandatu pooblaščenca za zaslišanje v nekaterih postopkih o konkurenci (v nadaljnjem besedilu: odločba o mandatu).

Na podlagi postopka in osnutka odločbe, ki se predloži Svetovalnemu odboru v tej zadevi, so bile oblikovane naslednje ugotovitve.

1. Uvod

Nadzorni organ Efte (v nadaljnjem besedilu: Nadzorni organ) je imel informacije, iz katerih je bilo razvidno, da bi lahko družba Telenor Norge AS (1) uporabila prakse, ki pomenijo zlorabo prevladujočega položaja v smislu člena 54 Sporazuma EGP, in/ali sklenila sporazume, ali sodelovala v usklajenih ravnanjih, ki so v nasprotju v členom 53 navedenega sporazuma.

Oddelek za konkurenco in državno pomoč Nadzornega organa (v nadaljnjem besedilu: oddelek za konkurenco in državno pomoč) je od 3. do 12. decembra 2012 izvajal inšpekcijske preglede v prostorih družbe Telenor Norge AS in njene matične družbe Telenor ASA (v nadaljnjem besedilu skupaj: družba Telenor). Inšpekcijski pregled podatkov, pridobljenih v družbi Telenor, se je nadaljeval od 12. do 14. marca 2013 v prostorih Nadzornega organa v Bruslju ob prisotnosti predstavnikov družbe Telenor.

Nato sta imela Nadzorni organ in družba Telenor več sestankov, vključno s sestanki o trenutnem stanju, ter si izmenjevala dopise. Nadzorni organ je družbi Telenor in drugim operaterjem na trgu mobilnih storitev na Norveškem predložil zahtevke za informacije.

Nadzorni organ je med preiskavo izvedel obsežno preiskavo ravnanja družbe Telenor na treh norveških trgih: (1) trgu veleprodajnega mobilnega dostopa in storitev posredovanja, (2) trgu mobilnih širokopasovnih storitev za gospodinjstva ter (3) trgu mobilnih komunikacijskih storitev za poslovne stranke.

Nadzorni organ je 26. marca 2014 začel postopke zoper družbo Telenor (dogodek št. 697590; Odločba št. 135/14/COL) v skladu s členom 2(1) poglavja III Protokola 4 k Sporazumu o Nadzornem organu in sodišču, da bi sprejel odločbo v skladu z oddelkom III poglavja II Protokola 4 k Sporazumu o Nadzornem organu in sodišču.

2. Pisni postopek

Nadzorni organ je 1. februarja 2016 sprejel obvestilo o nasprotovanju, naslovljeno na družbo Telenor (dokument št. 784362; Odločba št. 028/16/COL). V njem je navedel svoje predhodno stališče, da je družba Telenor kršila člen 54 Sporazuma EGP, ker je uporabila: (1) cenovne škarje za cene veleprodajnega dostopa in posredovanja ter maloprodajne cene, ki jih je od januarja 2008 do konca leta 2012 zaračunavala gospodinjstvom na Norveškem za mobilne širokopasovne storitve (v nadaljnjem besedilu: zloraba s cenovnimi škarjami), ter (2) klavzule o vezanosti na ponudnika v svojih maloprodajnih pogodbah s poslovnimi in vladnimi strankami na Norveškem, in sicer od januarja 2008 do datuma sprejetja obvestila o nasprotovanju (v nadaljnjem besedilu: zloraba vezanosti na ponudnika).

Družba Telenor je morala na obvestilo o nasprotovanju odgovoriti do 11. aprila 2016. Nadzorni organ je na podlagi prošnje družbe Telenor (dokument št. 796438) rok podaljšal do 25. aprila 2016 (dokument št. 796492). Družba Telenor je na obvestilo o nasprotovanju odgovorila 25. aprila 2016 (dokumenta št. 802028 in 802055).

3. Prvo ustno zaslišanje

Družba Telenor je v odgovoru na obvestilo o nasprotovanju v skladu s členom 6(1) odločbe o mandatu zaprosila za ustno zaslišanje. Nadzorni organ je pred ustnim zaslišanjem z dopisom z dne 31. avgusta 2016 družbi Telenor poslal seznam vprašanj, ki so temeljila na odgovoru družbe Telenor na obvestilo o nasprotovanju (dokument št. 815872). Ustno zaslišanje je potekalo 3. in 4. oktobra 2016 v Bruslju.

a. Udeleženci

Ustnega zaslišanja so se udeležili predstavniki družb Telenor in Telia. Dovoljeno je bilo, da se družba Telia zasliši kot zainteresirana tretja stran (dokument št. 807635). V imenu Nadzornega organa so se zaslišanja udeležili predstavniki oddelka za konkurenco in državno pomoč, oddelka za pravne in izvršilne zadeve ter (prvi dan zaslišanja) pristojni član kolegija. Poleg tega so se zaslišanja udeležili predstavniki norveškega organa, pristojnega za konkurenco (Norwegian Konkurransetilsynet), in norveškega organa, pristojnega za komunikacije (Nasjonal Kommnikasjonsmyndighet, v nadaljnjem besedilu: organ Nkom).

b. Procesna vprašanja

Po pregledu vseh procesnih vprašanj, zlasti vprašanj, navedenih v členu 14(1)(a) do (d) odločbe o mandatu, tj.:

— razkritje dokumentov in dostop do spisa,

— roki za odgovor na obvestilo o nasprotovanju,

— spoštovanje pravice do zaslišanja in

— ustrezno vodenje ustnega zaslišanja,

sem v vmesnem poročilu z dne 21. novembra 2019 (dokument št. 922733) potrdil, da se je učinkovito uveljavljanje procesnih pravic strani spoštovalo. To stališče je bilo dodatno podprto z dejstvom, da družbi Telenor in Telia pred ustnim zaslišanjem ali med njim pooblaščenca za zaslišanje nista pozvali, naj pregleda odločitve Nadzornega organa glede procesnih vprašanj.

c. Vodenje ustnega zaslišanja

Da bi preprečili tveganje neupravičenih časovnih omejitev, je bilo ustno zaslišanje izvedeno v dveh dneh, kot je zaprosila družba Telenor. Zaslišanje je bilo v celoti izvedeno v angleščini in posneto, kot določa člen 14(8) poglavja III Protokola 4 k Sporazumu o nadzornem organu in sodišču. Deli ustnega zaslišanja so bili v skladu s členom 13 odločbe o mandatu izvedeni na zaprtem sestanku.

Prvi dan je bil namenjen razpravi o zlorabi s cenovnimi škarjami. Po kratkem uvodu pooblaščenca za zaslišanje je oddelek za konkurenco in državno pomoč predstavil svoja stališča o navedbah iz obvestila o nasprotovanju. Predstavniki družbe Telenor so predstavili svoja stališča glede zlorabe s cenovnimi škarjami. Pravni zastopniki družbe Telenor so nato predstavili ključna pravna vprašanja ter zlasti oceno prevladujočega položaja, odsotnost nepogrešljivosti (potreba po uporabi omrežja družbe Telenor) in izbiro stopnje združevanja za preskus cenovnih škarij. Poleg tega so predstavniki družbe Telenor predstavili ključne ekonomske vidike zadeve, med drugim zlasti domnevne zlorabe s cenovnimi škarjami ter ugotovitev iz obvestila o nasprotovanju glede opredelitve trga in tržnih deležev. Vsaki predstavitvi je sledilo več vprašanj, ki so jih postavili različni uradniki oddelka za konkurenco in državno pomoč, nanje pa so odgovorili predstavniki družbe Telenor. Poleg tega so predstavniki družbe Telia dobili priložnost, da predstavijo svoja stališča o zadevi. Ustne navedbe so bile osredotočene na faktografska, in ne pravna, vprašanja, ki so se nanašala predvsem na opredelitev veleprodajnega in maloprodajnega trga, omejitve zmogljivosti in ugotovitve glede prevladujočega položaja družbe Telenor.

Drugi dan je bil namenjen razpravam o zlorabi vezanosti na ponudnika. Oddelek za konkurenco in državno pomoč je predstavil navedbe iz obvestila o nasprotovanju, med drugim razloge za predhodno ugotovitev Nadzornega organa, da so bile ureditve v zvezi z vezanostjo na ponudnika nepoštene, ter svojo utemeljitev glede opredelitve trga in prevladujočega položaja. Tako kot prvi dan zaslišanja je družba Telenor ločeno predstavila posamezna dejstva, pravne vidike in ekonomske učinke ureditev v zvezi z vezanostjo na ponudnika. Poslovni predstavniki družbe Telenor so podrobno predstavili razvoj dogodkov v segmentu poslovnih strank ter razvoj praks v zvezi z vezanostjo na ponudnika in poslovno utemeljitev zanje. V predstavitvi, ki se je nanašala na pravne vidike, so predstavniki družbe Telenor pojasnili svoje stališče, da je bilo za ugotovitve iz obvestila o nasprotovanju značilno napačno razumevanje delovanja trgov in praks v zvezi z vezanostjo na ponudnika, med drugim razlog, zakaj Nadzorni organ po mnenju družbe Telenor ni prepoznal konkurenčne narave ureditev v zvezi z vezanostjo na ponudnika v okviru naročnine. Kar zadeva navedeno, so predstavniki družbe Telenor pojasnili, da po njihovem mnenju Nadzorni organ ni dokazal verjetnosti, da imajo ureditve v zvezi z vezanostjo na ponudnika protikonkurenčne učinke. Poleg tega so poslovni predstavniki družbe Telenor na zaprtem sestanku predstavili različne pogodbene ureditve, ki jih je družba Telenor vzpostavila za poslovne stranke. Po predstavitvi na zaprtem sestanku je družba Telia pojasnila svoja stališča glede zlorabe vezanosti na ponudnika. Njena predstavitev je bila osredotočena na vprašanja o opredelitvi trga in prevladujočem položaju družbe Telenor na trgu maloprodajnih dejavnosti.

V vmesnem poročilu z dne 21. novembra 2019 (dokument št. 922733) sem potrdil, da sta imeli družbi Telenor in Telia v skladu s členom 10(4) odločbe o mandatu na ustnem zaslišanju dovolj priložnosti, da oblikujeta svoja stališča glede predhodnih ugotovitev Nadzornega organa.

4. Naknadni postopek

Nadzorni organ je po ustnem zaslišanju 13. februarja 2017 družbi Telia poslal dodatne zahtevke za informacije (dokumenta št. 840673 in 1076450), 18. maja 2017 pa družbi TDC SA (v nadaljnjem besedilu: družba TDC) (2) (dokument št. 857212). Družbi Telia in TDC sta odgovorili 14. marca 2017 (dokumenti št. 847236, 847237, 1076156, 1076158, 847239, 847240, 847241, 847242, 847808, 847809, 847810, 847811, 847812, 847813, 847814, 847815, 847817, 847818, 847819, 847820, 847821, 847822, 847823, 847824 in 847825) oziroma 15. junija 2017 (dokumenti št. 880377, 1076043, 1076044, 1076045, 1076046, 1076047, 1076049, 1076050, 1076051, 1076052, 1076053, 1076054 in 1076055). Nadzorni organ je imel 12. oktobra 2017 z družbo Telenor sestanek o trenutnem stanju. Na tem sestanku je Nadzorni organ na podlagi dodatnih informacij, ki jih je prejel po zaslišanju, napovedal svojo namero o sprejetju dodatnega obvestila o nasprotovanju.

5. Dodatno obvestilo o nasprotovanju

Nadzorni organ je 24. junija 2019 sprejel dodatno obvestilo o nasprotovanju, naslovljeno na družbo Telenor (dokument št. 1075321; Odločba št. 047/19/COL). V njem je pojasnil, da se je zaradi prednostnega razvrščanja odločil, da prekine svojo preiskavo zlorabe vezanosti na ponudnika. Dodatno obvestilo o nasprotovanju je dopolnjevalo izvirno obvestilo o nasprotovanju in ju je bilo treba brati skupaj.

Družba Telenor je lahko na dodatno obvestilo o nasprotovanju odgovorila do 13. avgusta 2019. Nadzorni organ je na podlagi prošnje družbe Telenor (dokument št. 1078100) podaljšal rok do 20. avgusta 2019. Družba Telenor se ni strinjala s podaljšanim rokom in je z dopisom z dne 8. julija 2019 (dokument št. 1079670) pooblaščenca za zaslišanje pozvala, naj pregleda prošnjo družbe Telenor za odobritev podaljšanja roka do 16. septembra 2019. Pooblaščenec za zaslišanje se je z dopisom z dne 22. julija 2019 (dokument št. 1079572) odločil za podaljšanje roka do 2. septembra 2019, da bi upošteval dejstvo, da družbi Telenor ni bil odobren dostop do nekaterih glavnih dokumentov, ki so bili v podatkovni sobi 13 dni po tem, ko je družba Telenor dobila DVD za vpogled v spis. Družba Telenor je na dodatno obvestilo o nasprotovanju odgovorila 2. septembra 2019 (dokument št. 1085650).

6. Drugo ustno zaslišanje

Družba Telenor je v odgovoru na dodatno obvestilo o nasprotovanju v skladu s členom 6(1) mandata zaprosila za ustno zaslišanje. Ustno zaslišanje je bilo 10. oktobra 2019 v Bruslju.

a. Udeleženci

Ustnega zaslišanja so se udeležili predstavniki družbe Telenor. V imenu Nadzornega organa so se zaslišanja udeležili predstavniki oddelka za konkurenco in državno pomoč ter oddelka za pravne in izvršilne zadeve. Poleg tega so se zaslišanja udeležili predstavniki norveškega organa, pristojnega za konkurenco (Norwegian Konkurransetilsynet), in organa Nkom. Družba Telia ni zaprosila za udeležbo na ustnem zaslišanju.

b. Procesna vprašanja

Po pregledu vseh procesnih vprašanj, zlasti vprašanj, navedenih v členu 14(1)(a) do (d) odločbe o mandatu, tj.:

— razkritje dokumentov in dostop do spisa,

— roki za odgovor na dodatno obvestilo o nasprotovanju,

— spoštovanje pravice do zaslišanja in

— ustrezno vodenje ustnega zaslišanja,

sem v vmesnem poročilu z dne 21. novembra 2019 (dokument št. 922733) potrdil, da se je učinkovito uveljavljanje procesnih pravic strani spoštovalo. To stališče je bilo dodatno podprto z dejstvom, da me družba Telenor pred drugim ustnim zaslišanjem ali med njim ni pozvala, naj pregledam odločitve Nadzornega organa glede procesnih vprašanj, razen vprašanja, ki se je nanašalo na podaljšanje roka za odgovor na dodatno obvestilo o nasprotovanju, na katerega je pooblaščenec za zaslišanje ustrezno odgovoril (kot je pojasnjeno v drugem odstavku oddelka 5 zgoraj).

c. Vodenje ustnega zaslišanja

Ustno zaslišanje je trajalo en dan. Zaslišanje je bilo v celoti izvedeno v angleščini in posneto, kot določa člen 14(8) poglavja III Protokola 4 k Sporazumu o nadzornem organu in sodišču. Vsi deli ustnega zaslišanja so bili izvedeni na odprtem sestanku.

Ves dan je bil namenjen zlorabi s cenovnimi škarjami, ki je bila predmet dodatnega obvestila o nasprotovanju. Po uvodni izjavi pooblaščenca za zaslišanje je oddelek za konkurenco in pravno pomoč predstavil svoja stališča glede navedb iz dodatnega obvestila o nasprotovanju. Skoraj ves preostali čas za govor je bil namenjen družbi Telenor. Najprej je predstavnik družbe Telenor navedel nekaj splošnih uvodnih pripomb in predstavil stališča družbe Telenor glede domnevne zlorabe. Nato so pravni zastopniki družbe Telenor predstavili procesna vprašanja zadeve, ki so se nanašala na pravico družbe Telenor do zaslišanja, dokazno breme in nekatera metodološka vprašanja. Družba Telenor je v zvezi s svojo pravico do zaslišanja navedla, da v dodatnem obvestilu o zaslišanju ni bil zagotovljen kontekst ali analiza in da zato ni prejela zadostnih informacij, da bi predložila ustrezen odgovor.

V nadaljevanju je družba Telenor predstavila dejansko ali potencialno konkurenco na upoštevnem podrejenem trgu in nato še eno opredelitev podrejenega trga, pri čemer je pojasnila razvoj mobilnega širokopasovnega trga za gospodinjstva na Norveškem in zajela nekaj pravnih trditev. Po odmoru za kosilo so pravni zastopniki družbe Telenor predstavili analizo cenovnih škarij, ki je bila osredotočena zlasti na stopnjo združevanja in oceno učinkov. Nato so ekonomski svetovalci družbe Telenor predstavili ekonomska vprašanja, ki so med drugim vključevala opredelitev trga, stopnjo združevanja, učinke, uporabo marž družbe Telia ter vprašanja oblikovanja modelov in metodološka vprašanja.

Oddelek za konkurenco in državno pomoč je med zaslišanjem družbi Telenor postavil nekaj vprašanj, na katera je odgovorila. Ob koncu zaslišanja je predstavnik družbe Telenor navedel nekaj končnih pripomb in pozval, naj se družbi Telenor omogoči razmislek, ali želi imeti priložnost za nadaljnje pisne odgovore na vprašanja, postavljena med zaslišanjem. S tem pozivom sem se strinjal in določil, da mora družba Telenor do 16. oktobra 2019 sporočiti, ali meni, da so potrebni pisni odgovori na vprašanja. Družba Telenor me je 16. oktobra 2019 obvestila, da meni, da so potrebni nadaljnji pisni odgovori na nekatera vprašanja in da jih bo predložila do 25. oktobra 2019. S tem rokom sem se strinjal. Družba Telenor je 25. oktobra 2019 predložila pisne odgovore (dokument št. 1093684) na dve vprašanji, ki sta bili med zaslišanjem postavljeni v zvezi s: (1) podatki v naročniških paketih za mobilno telefonijo kot nadomestilom za samostojne mobilne širokopasovne storitve za gospodinjstva in (2) ponudniki storitev kot potencialnimi veleprodajnimi ponudniki.

V vmesnem poročilu z dne 21. novembra 2019 (dokument št. 922733) sem navedel svojo oceno, da je imela družba Telenor v skladu s členom 10(4) odločbe o mandatu na ustnem zaslišanju dovolj priložnosti, da oblikuje svoja stališča glede predhodnih ugotovitev Nadzornega organa.

V zvezi z navedbo družbe Telenor, da v dodatnem obvestilu o nasprotovanju ni bil zagotovljen kontekst ali analiza in da zato ni prejela zadostnih informacij, da bi predložila ustrezen odgovor, menim, da sta bila v dodatnem obvestilu o nasprotovanju zagotovljena zadosten kontekst in analiza za ustrezen odgovor družbe Telenor na dodatno obvestilo o nasprotovanju. Ko se je na primer Nadzorni organ skliceval na dokumente kot dodaten dokaz za svoje predhodne ugotovitve, je to sklicevanje navedel v posebnem kontekstu, ki se je nanašal na konkretno zadevo, in v podporo svojim ugotovitvam opredelil ustrezne dele teh dokumentov.

7. Naknadni postopek

Nadzorni organ je 7. novembra 2019 družbi Telenor poslal zahtevek za informacije v zvezi z raziskavami/anketami o notranjem in zunanjem trgu, ki jih je družba Telenor izvajala od 1. januarja 2007 do 30. septembra 2013, kar zadeva mobilne podatkovne storitve na Norveškem (dokument št. 1095066). Družba Telenor je na ta zahtevek za informacije odgovorila 15. novembra 2019 (dokument št. 1097450), pripombe glede zadevnih raziskav trga pa je predložila 10. decembra 2019 (dokument št. 1103119).

Dne 13. decembra 2019 je bil z družbo Telenor opravljen kratek klic o posodobitvi stanja.

Nadzorni organ je 13. januarja 2020 organu Nkom poslal zahtevek za informacije (dokument št. 1097871), v katerem je zahteval dokumente in poročila o raziskavah, ki so jih organ Nkom in/ali drugi deležniki izvedli v obdobju 2008–2012, pa tudi o informacijah/predstavitvah, ki so jih v obdobju 2008–2012 predložili deležniki v zvezi z zamenljivostjo mobilnih širokopasovnih storitev in drugih storitev. Organ Nkom je na ta zahtevek za informacije odgovoril 20. januarja 2020 (dokument št. 1109079).

Družba Telenor je bila na sestanku o trenutnem stanju, ki je 12. februarja 2020 potekal prek videokonference, obveščena, da namerava Nadzorni organ poslati dopis o dejstvih.

Nadzorni organ je družbi Telenor 27. februarja 2020 poslal dopis o dejstvih (dokument št. 1110474), da bi ji zagotovil priložnost za predložitev pripomb o: (1) predhodnih dokazih, ki v obvestilu o nasprotovanju in dodatnem o nasprotovanju niso bili izrecno navedeni, vendar je Nadzorni organ na podlagi nadaljnje analize zanje menil, da bi lahko podprli predhodne ugotovitve iz obvestila o nasprotovanju in dodatnega obvestila o nasprotovanju; (2) dodatnih dokazih, s katerimi je bil Nadzorni organ seznanjen po sprejetju dodatnega obvestila o nasprotovanju, ter (3) izračunih občutljivosti kot preverjanju zanesljivosti v zvezi z maržami družb Telia in Telenor za veleprodajne stranke.

Nadzorni organ je družbi Telenor skupaj z dopisom o dejstvih odobril dostop do vseh dokumentov, vključenih v spis po izdaji dodatnega obvestila o nasprotovanju. Ker je bil nadzorni organ odvisen od omejene količine informacij, ki so bile v dopisu o dejstvih za družbo Telenor zaupne, je bil zunanjim svetovalcem družbe Telenor omogočen dostop do teh zaupnih informacij s postopkom podatkovne sobe. Vendar družba Telenor te možnosti ni izkoristila.

Družba Telenor je na dopis o dejstvih odgovorila 23. marca 2020 (dokumenti št. 1123012, 1133599, 1135608, 1133600 in 1133601).

Nadzorni organ je 30. aprila 2020 družbi Telenor poslal zahtevek za informacije, v katerem je zahteval podatke v zvezi s prihodki (dokumenta št. 1130626 in 1126651), družba Telenor pa je nanj odgovorila 15. maja 2020 (dokumenti št. 1133295, 1133296, 1133371 in 1133372).

Nadzorni organ je z e-pošto z dne 18. maja 2020 (dokument št. 1133872) družbi Telenor poslal vprašanje glede temeljnih dokumentov v zvezi z možnostjo določanja cen podatkov v dveh delih, ki je bila navedena v odgovoru družbe Telenor na obvestilo o nasprotovanju. Družba Telenor je na to vprašanje odgovorila z e-pošto z dne 25. maja 2020 (dokument št. 1134573).

8. Osnutek odločbe

Obseg kršitev, opredeljenih v osnutku odločbe, predloženem Svetovalnemu odboru, je manjši kot v izvirnem obvestilu o nasprotovanju.

Kot je pojasnjeno zgoraj (v oddelku 2), je v obvestilu o nasprotovanju navedeno predhodno stališče Nadzornega organa, in sicer da je družba Telenor kršila člen 54 Sporazuma EGP, ker je uporabila: (1) cenovne škarje za cene veleprodajnega dostopa in posredovanja ter maloprodajne cene, ki jih je od januarja 2008 do konca leta 2012 zaračunavala gospodinjstvom na Norveškem za mobilne širokopasovne storitve, ter (2) klavzule o vezanosti na ponudnika v svojih maloprodajnih pogodbah s poslovnimi in vladnimi strankami na Norveškem od januarja 2008 do datuma sprejetja obvestila o nasprotovanju.

V naknadnem dodatnem obvestilu o nasprotovanju (glej prvi odstavek oddelka 5 zgoraj) se je Nadzorni organ zaradi prednostnega razvrščanja odločil, da prekine preiskavo druge domnevne zlorabe iz obvestila o nasprotovanju, tj. klavzul o vezanosti na ponudnika skupaj s kaznimi za predčasno prekinitev na maloprodajnem trgu zagotavljanja mobilnih komunikacijskih storitev poslovnim strankam na Norveškem. Posledično se je dodatno obvestilo o nasprotovanju nanašalo samo na domnevno zlorabo s cenovnimi škarjami, kar je bilo določeno že v obvestilu o nasprotovanju. Ta zloraba s cenovnimi škarjami je obravnavana v osnutku odločbe.

Nadzorni organ v osnutku odločbe ugotavlja, da je družba Telenor zlorabila prevladujoči položaj v smislu člena 54 Sporazuma EGP, tako da je uvedla cenovne škarje za veleprodajni trg dostopa in storitev posredovanja v javnih mobilnih telefonskih omrežjih ter maloprodajni trg samostojnih mobilnih širokopasovnih storitev za gospodinjstva na Norveškem od vključno 1. januarja 2008 do vključno 31. decembra 2012 (v nadaljnjem besedilu: obravnavano obdobje).

V osnutku odločbe Nadzorni organ opredeljuje veleprodajni trg dostopa in storitev posredovanja v javnih mobilnih telefonskih omrežjih na Norveškem kot upoštevni nabavni trg, maloprodajni trg zagotavljanja samostojnih mobilnih širokopasovnih storitev za gospodinjstva na Norveškem pa kot upoštevni podrejeni trg.

Nadzorni organ v osnutku odločbe ugotavlja, da je imela družba Telenor v obravnavanem obdobju prevladujoč položaj na veleprodajnem trgu dostopa in storitev posredovanja v javnih mobilnih telefonskih omrežjih na Norveškem ter da je imela v tem času veliko tržno moč na maloprodajnem trgu zagotavljanja samostojnih mobilnih širokopasovnih storitev, ki so se prodajale gospodinjstvom na Norveškem.

Poleg tega Nadzorni organ v osnutku odločbe ugotavlja, da je družba Telenor zaradi razlike med cenami, ki jih je zaračunavala za veleprodajni dostop in storitve posredovanja v svojem javnem mobilnem telefonskem omrežju konkurentom višje v verigi na eni strani, ter cenami, ki jih je zaračunavala za samostojne mobilne širokopasovne storitve v gospodinjstvih na Norveškem svojim strankam nižje v verigi na drugi strani, enako ali tako uspešnim konkurentom, ki so bili odvisni od takih veleprodajnih storitev, v obravnavanem obdobju onemogočila, da bi ji brez izgube konkurirali na podrejenem trgu.

Posledično Nadzorni organ ugotavlja, da je družba Telenor uporabila cenovne škarje za naslednje stranke veleprodajnega dostopa in storitev posredovanja v svojem javnem mobilnem telefonskem omrežju: (1) družbo Network Norway od vključno 1. avgusta 2008 do vključno 31. avgusta 2010; (2) družbo Ventelo od vključno 1. januarja 2008 do vključno 30. novembra 2010 in (3) ponudnike storitev (prodajne posrednike) od vključno 1. januarja 2008 do vključno 31. decembra 2012.

V zvezi s temi tremi kršitvami je osnutek odločbe ožji kot izvirno obvestilo o nasprotovanju. V obvestilu o nasprotovanju je Nadzorni organ ugotovil cenovne škarje v zvezi z družbo Network Norway za triletno obdobje od januarja 2008 do konca leta 2010, ki je zdaj v osnutku odločbe omejeno na obdobje od vključno 1. avgusta 2008 do vključno 31. avgusta 2010. V zvezi z družbo Ventelo je bilo v obvestilu o nasprotovanju navedeno petletno obdobje od januarja 2008 do konca leta 2012, pri čemer osnutek odločbe zdaj zajema obdobje od vključno 1. januarja 2008 do vključno 30. novembra 2010. Poleg tega v osnutku odločbe niso več navedene cenovne škarje v zvezi z veleprodajno stranko družbe Telenor, tj. družbo TDC, kot je bilo najprej predvideno v obvestilu o nasprotovanju. V zvezi z družbo TDC je Nadzorni organ v dodatnem obvestilu o nasprotovanju ugotovil, da ni bila dejavna na trgu za gospodinjstva in ni načrtovala, da bi v obravnavanem obdobju vstopila na navedeni trg. Posledično se družba TDC ni štela za dejanskega ali potencialnega konkurenta na upoštevnem podrejenem trgu v navedenem obdobju. Zato družba TDC ni več vključena v ugotovitve Nadzornega organa v zvezi s cenovnimi škarjami.

Nadzorni organ v osnutku odločbe nadalje ugotavlja, da so cenovne škarje lahko imele protikonkurenčne učinke na upoštevnem podrejenem trgu in da ravnanja družbe Telenor ni mogoče objektivno utemeljiti.

Vse zgornje ugotovitve iz osnutka odločbe ustrezajo nasprotovanjem iz obvestila o nasprotovanju in dodatnega obvestila o nasprotovanju, kot je dopolnjeno z dopisom o dejstvih. Osnutek odločbe temelji na istih upoštevnih geografskih in proizvodnih trgih višje in nižje v verigi, kot je določeno v obvestilu o nasprotovanju in dodatnem obvestilu o nasprotovanju. Kar zadeva zlorabo s cenovnimi škarjami, je obravnavano obdobje zajeto v obdobjih iz obvestila o nasprotovanju in dodatnega obvestila o nasprotovanju, pri čemer je zdaj krajše kot prej (kot je pojasnjeno zgoraj). Poleg tega Nadzorni organ ugotavlja, da je družba Telenor zlorabila svoj prevladujoči položaj s cenovnimi škarjami v zvezi z družbama Network Norway in Ventelo ter ponudniki storitev, kar pomeni tri ločene kršitve člena 54 Sporazuma EGP. Te tri ločene kršitve so bile opredeljene v obvestilu o nasprotovanju in dodatnem obvestilu o nasprotovanju, kot je dopolnjeno z dopisom o dejstvih.

Po mojem mnenju in v skladu s členom 16(1) Poslovnika osnutek odločbe obravnava samo nasprotovanja, v zvezi s katerimi je imela družba Telenor priložnost izraziti stališča.

9. Sklepna ugotovitev

Glede na navedeno menim, da se je učinkovito uveljavljanje procesnih pravic naslovnikov osnutka odločbe, vključno s pravico do zaslišanja, na vseh stopnjah postopka ustrezno spoštovalo.

Bruselj, 3. junij 2020 Michael SÁNCHEZ RYDELSKI Pooblaščenec za zaslišanje

(1) Vključno s pravno predhodnico družbo Telenor Mobil AS.

(2) Družba TDC SA je danski ponudnik telekomunikacijskih storitev.